Papersnake/gushiwen huggingface dataset:
喜赵东台岑蒲谷苏见江游西园
王渐逵（明代）

小搆向西坰，人迹罕经过。深巷无犬声，荜门翳云萝。

虽无车马亲，寄兴寡所和。波光与山色，所得则已多。

飘飘三高士，肩舆遵曲阿。高谊自衷契，雄辨如悬河。

童稚岂爱客，瀹茗摘畦蔬。薄酒斟酌之，取乐不成酡。

请君尽馀杯，听我贱子歌。
古剑行
陈长方（宋代）

不辨干将与莫耶，仗之使我心无邪。
光芒紫气射牛斗，知音今不乏张华。
百链精刚鸥冶手，一仗尚能清九有。
有时阴霭天地昏，匣中飞电金蛇走。
切玉如泥未足珍，终当化去乌足神。
愿与朱云斩邪佞，岂甘埋没延平津。
莫道承平便无用，长使奸雄毛骨竦。
上决浮云日月明，疾视羞为一夫勇。
送池州太守复任为马友孚友人作
曹义（明代）

五马行春得几年，连村桑柘蔼晴烟。奏功北觐双龙阙，膺最南回千里船。

京国交游嗟远别，郡城父老喜重还。铨曹著论循良吏，共说池阳太守贤。
同圣功南园探春
吴则礼（宋代）

春风如许可复奈，扶藜与子一笑怀。
初缘晴日垂垂发，更为吾人细细开。
莫憎白眼校尉老，快唤青州从事来。
径欲寻君说幽意，夕阳故挽一枝回。
句
高似孙（宋代）

笋早趋禽腹，橙香适蟹虀。
洞庭春色（再用初八日韵谢通判运管以下）
魏了翁（宋代）

安石声名，买臣富贵，我不敢知。谩扬州泛泛，浮湛随水，阊门轨轨，开阖从时。满目浮荣何与我，只赢得一场闲是非。诚知此，问不归何待，不饮胡为。

岩松润篁易老，应只能、采菽烹葵。看风沙漠漠，未清紫逻，烟去冉冉，时露晴晖。谁唤当年刘越石，为携取胡笳乘月吹。吾无用，但寤言独宿，奋不能飞。
舟中即事三首 其二
邓深（宋代）

腾身赤鲤江心跃，浮鼻乌牛渡口过。雨后风清云净尽，一眉新月映寒波。
腊月二十二日渡湘登道乡台夜归得五绝
张栻（宋代）

道旁老松高拂云，刳心取明彼何人。
说与往来须爱护，雪霜时节看长身。
古意
常建（唐代）

井底玉冰洞地明，琥珀辘轳青丝索。
仙人骑凤披彩霞，挽上银瓶照天阁。
黄金作身双飞龙，口衔明月喷芙蓉。
一时渡海望不见，晓上青楼十二重。
暇日感怀因寄同院吴蜕拾遗
罗隐（唐代）

璧池清秩访燕台，曾捧瀛洲札翰来。今日二难俱大夜，

当时三幅谩高才。戏悲槐市便便笥，狂忆樟亭满满杯。

犹幸小兰同舍在，每因相见即衔哀。
潇湘感事
种放（宋代）

离离江草与江花，往事洲边叹复嗟。
汉传有才终去国，楚臣无复亦沈沙。
凄凉野浦寒飞雁，牢落汀祠晚聚鸦。
无限清忠沉浪底，滔滔千顷属渔家。
范箕叟啜茗一首
苏籀（宋代）

无穷赏物胡名达，希世纤柔不计金。
爱雪并花也延命，掷丝与竹却知音。
情閒未绝毫厘念，文艳何妨铁石心。
雅倩樊蛮诵长恨，饮茶亦可拟芳斟。
和马伯庸尚书四绝句
王迈（宋代）

晴澜金色漾琉璃，日落春风拍岸时。
鸥鸟不惊人去远，掖垣南下树参差。
偈颂一百零九首 其一○八
释可湘（宋代）

嗟末法，恶时世。谕之向上关，略不点头。说及龙华会，何曾抽采。

不见需撒花索苗米，恼得头白，逼得面黄。留香一钵饭，浑是皱眉粮。

今岁上供银未解，来年新底又催纲。归堂快合休粮方。
刘德秀县丞凡五和前篇仆亦五次其韵 其二
周紫芝（宋代）

楚泽是鱼稻，不论斗与斤。老守睡足处，饱饫闻馀薰。

时歌郢人曲，细和湘累文。天风一披拂，花砌飞缤纷。

乐此尽日静，颇无终岁勤。刘侯过我数，坐久衣成纹。

时惊燕梁句，有似春空云。千年论往事，一炷同清芬。

有客乃如此，我意岂不欣。人生如草木，鼻味殊芗荤。

海天得彼趣，妙香吾所闻。庶希清净化，上答明圣恩。

从今世外乐，可比洪崖氲。
次昭武省祖茔焚黄因会宗族二首 其一
李纲（宋代）

不到乡闾二十秋，幸因帝命得来游。过家上冢怀先德，酾酒挥金学故侯。

季子归来饶印绶，魏舒起废拥貔貅。自嗟慷慨据鞍客，不及当年马少游。
偈颂一百零九首 其八十九
释可湘（宋代）

心王宁，六国清。百川潮落，四海浪平。其如轇轕情尘，当遵古佛制，若也沉昏道眼，还待腊八冰。

心王辽邈，孰睹其形。记得柏岩问洞山，观察使姓什么，不委他姓。

名什么，不委他名。殆传尊贵语，举目隔神京。相留过夏，曲徇人情。

往往都来欠一程。
长干行二首效齐梁体 其一
杨巍（明代）

妾住清溪口，门临江上柳。柳花飞似雪，惆怅与郎别。
豚犬夜诵东坡赠王子直诗坚索次韵余率然成章可笑深不自量也
张侃（宋代）

年来典尽鹔鹴裘，远宦深惭马少游。痛哭恨无裨国论，偷安终不为身谋。

谁怜饥虎空摇尾，却羡寒龟暗缩头。但得渭川千亩竹，也胜霜鬓取封侯。
默坐
邓深（宋代）

默坐形如槁，清闲智养恬。
飞虫黏密网，斗雀堕虚檐。
却暑宁须扇，留香略下帘。
无人挠清思，至夜待明蟾。
次吕居仁九日群集韵
朱翌（宋代）

衣冠交上郡，气象有中州。
九日一尊酒，千岩万壑秋。
星方聚吴分，鱼已跃王舟。
即事感今昔，乃情无去留。
忧时俱出力，济胜合先谋。
北望边风凛，戎衣讵敢休。
自号在家衲子
曾几（宋代）

绝胜人间万户侯，不称俗士不缁流。又随拄杖去行脚，未办把茅来盖头。

但使宗风嗣庞蕴，谁能佛事觉裴休。秖应除却闲名字，一听人呼作马牛。
落花
陆游（宋代）

山杏溪桃次第开，狂风正用此时来。
未妨老子凭栏兴，满地残红点绿苔。
宁宗郊祀二十九首
学士院（宋代）

崇台穹窿，高灵下堕。
庆阴彷佛，从坐肉峨。
宵升于丘，时通槿火。
维天之命，百禄是荷。
即席送崔奉议赴阙三首 其三
郭祥正（宋代）

一尺江南信，聊凭健翼飞。吾儿如问我，衰病要儿归。
偈颂十八首
释如净（宋代）

惆怅杜鹃鸟，哀哀昼夜啼。
落花飞絮怨流水，芳草懊恨迷东西。
飞呼，春光浩荡可吊而不可送，
醉倒愁人烂似泥。若匪丹山凤，
徒劳语楚鸡。
徐童子弹琴极聪慧诗勉其学
李石（宋代）

髧如丫角垂两耳，口诵黄庭调绿绮。
诸公拂榻乃肯留，疑是前时徐孺子。
我琴挂壁久不弹，浙声分作蜀声看。
但得古人指下趣，转觉良工心事难。
欣然过我同一笑，旧曲重闻如再少，
咸韶本自凤凰鸣，筝笛任夸蚯蚓窍。
孺子孺子年更痴，十三在胜陶家儿。
阿端不识六与七，随分牵衣觅梨栗。
淮南早春风雨连日俗以为宜
宋庠（宋代）

淮海岁方新，层阴便浃辰。
山山能作雨，物物解呈春。
野鸟千声异。江芜一色匀。
农区田溜满，偏慰守藩臣。
晚凉 其一
孔平仲（宋代）

晚凉睡觉欲何之，散步徜徉曲沼西。更上曹亭望江水，画船却舣白龙堤。
春晴野步
释重顯（宋代）

乘兴携多士，迟迟傍水濆。
春山不在目，啼鸟共谁闻。
片石寒笼藓，残花冷衬云。
只应融老辈，庵际境犹分。
和若拙弟得陪游后园
陈与义（宋代）

壮夫三箭功名手，儒士百篇藜苋肠。
莫道人人握珠玉，应须字字挟风霜。
偈颂一百四十一首
释师范（宋代）

佛法也不会，世法也不会。
一夏九十日，瞎驴随大队。
咏怀古迹五首·其一
杜甫（唐代）

支离东北风尘际，漂泊西南天地间。
三峡楼台淹日月，五溪衣地共云山。
羯胡事主终无赖，词客哀时且未还。
庾信平生最萧瑟，暮年诗赋动江关。
除日答梦得同发楚州
白居易（唐代）

共作千里伴，俱为一郡回。岁阴中路尽，乡思先春来。

山雪晚犹在，淮冰晴欲开。归欤吟可作，休恋主人杯。
题栝苍洞宫
刘光（袭明）（宋代）

古洞藏真不记年，翠崖苍壁故依然。怪来一夜清无梦，身在仙家第十天。
哭梁公实十首 其五
宗臣（明代）

汝去亦何速，人生良已浮。苍梧一洒泪，赤石万峰愁。

才或云霞妒，名非剑佩收。知无封禅草，汉使不须求。
六言杂兴
陆游（宋代）

世界庵摩勒果，圣贤优钵昙华。
但解折衷六艺，何须和会三家。
送尚抱灌往闽南采诗
林鸿（明代）

予生草泽间，鼓腹歌唐虞。
奈何际板荡，夺剑当前驱。
千金酬壮士，白璧买良姝。
放浪裘马间，嗜酒纵樗蒲。
市朝既变更，部曲归里闾。
三十始读书，谬为章句儒。
闭门谢宾从，穷巷生寒芜。
南山既啸傲，击节聊自娱。
故人西北来，将归沧海隅。
自言河岳英，以俟观风车。
忽忽仆马疲，寥寥岁云徂。
积雪照天地，严冰寒江湖。
祖席临东门，欲发仍踌躇。
赠之五云章，饮以双玉壶。
书钞本杜诗后 其三
郭曾炘（清代）

虞山笺杜诗，毕生萃心力。以视訔鹤辈，较然分黑白。

稼堂与义门，纠缪纷指摘。芟薙其榛芜，十犹八九得。

独解勃律章，乃援奘师说。衣毛讥鸟言，比类强区别。

书生守兔园，繁徵疑奥僻。龙门谤史心，狡狯故难测。

我因读此笺，重感世变亟。通市逾百年，蕃舶来如织。

邹衍所常谈，甘英未尽历。条支西海头，环峙皆勍敌。

连鸡斗爪觜，未易雌雄决。马主虽中微，宝乡益繁殖。

盛衰初无常，谁能外夷狄。震旦号昭明，文物迥非昔。

仁义苟不存，政恐难立国。即叙徵夏书，大言得无怍。

牧翁岂及料，澜翻恣笔舌。
挽李待制浦五首 其一
赵鼎臣（宋代）

乡党推耆旧，朝廷重老成。闺门无政事，孝悌有平生。

万卷常充宇，千金不满籯。种成兰玉后，华发看升平。
赠溪上翁
徐照（宋代）

生事付诸儿，日高眠起迟。
本无尘内事，亦有鬓边丝。
远取泉烹茗，新移棘补篱。
晚来持钓出，一犬自相随。
遇王山人
施肩吾（唐代）

每欲寻君千万峰，岂知人世也相逢。

一瓢遗却在何处，应挂天台最老松。
酬陈太庾 其一
徐鹿卿（宋代）

后来令尹职承流，君亦牛刀岭阯游。和气满城桃醉雨，仁风四野麦先秋。

陈玄谱在交逾固，毛颖功多赏未酬。抚字劳心古如此，不须为米便归休。
招隐诗十九首 原注步钱季霖秋日作韵有刻节录七首 其一
萧光绪（明代）

长吁终日竟何因，日月应怜率土臣。燃烬未闻肠欲冷，卧薪何补事成陈。

心坚爱鼎我非贵，骨傲时妆众所嗔。巳矣老农堪没世，忍称投阁大夫新。
初过潼疳值雨
石介（宋代）

二十年来忆华山，扬鞭西笑入秦川。
浮云何苦深遮闭，岂是三峰不好贤。
睡蝶
朱克诚（宋代）

晓日初晴百卉香，为贪春睡倦寻芳。魂随断霭迷花径，梦逐残英度粉墙。

翠幄深沉愁雀噪，香林寂寞怯风狂。醒来粉褪飞犹懒，却忆庄生寄恨长。
送谯回庵作江东宪
释居简（宋代）

千骑前驱拥旆旌，鸟啼花发近清明。斯文自是域中大，廷尉旧清天下平。

春到十连皆化日，风清万窍只秋声。庐山面目无人识，应喜重来为主盟。
雨中观云阳秀色
顾璘（明代）

灵峰出云昼濛濛，秀色不与他山同。望之紫翠拂天起，宛转数叠青屏风。

单车飘飘转山麓，寒水盈盈带冰绿。冠缨相傍尘自清，十里搴帷意难足。

灵药定隐韩伯康，白石或放初平羊。待余捐佩游五岳，此地愿借开丹房。
读黄节推卷
梅尧臣（宋代）

磊落黄从事，清吟古气多。
少年知任侠，欲老解登科。
辨起公卿坐，时为慷慨歌。
又持珠玉赠，将奈老贫何。
新茶
葛胜仲（宋代）

当日火攻应有法，此时水厄定无馀。閒轩七碗宜频试，九陇清泉胜具区。
水调歌头·物我本虚幻
李纲（宋代）

物我本虚幻，世事若俳谐。功名富贵，当得须是个般才。幸有山富云水，造物端如有意，分付与吾侪。寄语旧猿鹤，不用苦相猜。醉中适，一杯尽，复一杯。坐间有客，超诣言笑可忘怀。况是清风明月，如会幽人高意，千里自飞来。共笑陶彭泽，空对菊花开。
上广东漕使黄郎中
曾丰（宋代）

维春茸茸，惟和之功，
惟阳之中。
严公钓台作
顾况（唐代）

灵芝产遐方，威凤家重霄。严生何耿洁，托志肩夷巢。

汉后虽则何，子陵不知高。糠秕当世道，长揖夔龙朝。

扫门彼何人，升降不同朝。舍舟遂长往，山谷多清飙。
和潘丈四子诗韵
陈宓（宋代）

此心无日不风沂，常恐春随柳絮飞。
才觉迷途先独复，便于安絮作真归。
生来理欲虽殊本，转处絮微在一机。
同志愿言勤讽咏，莫教古瑟至音希。
题雁荡山图
许景衡（宋代）

别来尝忆旧跻攀，好信迢迢慰病颜。多按地图传药石，不烦魂病到仙山。

尘沙犹在微茫处，云水都归指顾间。看取荡中多少雁，只应飞倦始知还。
句
邵博（宋代）

平浪势粘天。
次方唐卿对月见寄
程洵（宋代）

芒鞋却走荒山道，始觉在家贫亦好。归来对月思故人，寂寞柴门迹如扫。

故人遗我新诗章，反覆幽怀欲倾倒。恍如明月坠我室，烱烱清光满怀抱。

祗今秋稼已如云，饱意可缓忧心捣。泼醅酒熟君不来，远思绵绵满秋草。
孟子 知言
陈普（宋代）

识见超然地位高，人言情伪察秋毫。一些疾病生心腹，明鉴当台不可逃。
题灵梵院壁
刘子寰（宋代）

世故婴拂人，逃荒伴禅寂。莓苔一古寺，尘土四立壁。

百年诸名贤，不复见陈迹。旧题风雨剥，废寝莎蔓积。

夕阳乔木外，怅望惊独立。去去勿复言，浮生尽游客。
荷叶杯
赵家璧（明代）

帘外一轮明月。凄切。空自照秦楼。玉箫吹断碧云秋。

愁么愁。愁么愁。
镜湖竹枝词 其二
徐渭（明代）

杏子红衫一女郎，郁金衣带一苇航。堤长水阔家何处，十里荷花分外香。
连日寒甚强甫二首
刘克庄（宋代）

人生各有稻粱谋，暂去家庭作远游。
年事但看翁齿发，天寒深远汝衣裘。
履霜我独知琴操，立雪谁来问话头。
但愿茅檐相保守，千书说不尽离愁。
赠琴园主人张勤夫 其一
翁延年（清代）

名园风景画图开，浮玉山边辟草莱。春水绿拖游客舫，夕阳红上妙高台。

中流砥柱一孤塔，北顾云烟几霸才。猿鹤依人花解语，佩环风送晓鸿来。
予久客思归以秋光都似宦情薄山色不如归意浓
仇远（元代）

七十古所希，我今六十余。
干时本无策，谋生术尤疏。
就食泮水宫，学辅乏薪蔬。
凜凜座无毡，踽踽出无驴。
厌厌尊无酒，呥呥食无鱼。
官居古云冷，已矣当归欤。
缅怀二女子，夫家住桐庐。
三年千里别，旷久不得书。
日者遣一力，还家问何如。
江滨桐君山，土肥药堪锄。
山根有閒地，或容房客居。
挽知府赵开国
刘宰（宋代）

青衫试据忆当年，倾盖欣逢令尹贤。
一远朋从忘岁月，相思客路渺山川。
政成郡国君何憾，病卧闾阎我自怜。
误喜雁来犹寄字，伤心鹤驾已腾天。
呈周及之贡元
华岳（宋代）

一头却过六七岭，两足几乎百十斤。恰喜故人能下榻，檠窗樽酒细论文。
清明次韵周君会
于石（宋代）

可惜韶光过眼明，一分流水二分尘。
杜鹃声感客中客，蝴蝶梦飞身外身。
一滴清明寒食酒，万家红杏绿杨春。
斗鸡走狗非吾事，新火书灯谁共亲。
墓祭非经古未闻，年来拜扫隘车尘。
谁怜原上千年冢，且醉樽前百岁身。
榆火欲燃行客晚，梨花不减故园春。
石泉浇醒浮生梦，耿耿孤怀孰与亲。
次前韵酬赵提干二首 其一
王庭圭（宋代）

解作新诗似乐章，交情风味敌壶觞。平生阅士知多少，耸壑昂霄见此郎。
庐山杂兴 其十三
释道潜（宋代）

一月庐山阳，光风动林壑。阴崖拆曾冰，隐隐飞溜落。

曦和伯化工，万汇欣并作。匆匆鸟声聒，艳艳花雾薄。

瘦骨喜攀跻，芒鞋便荦确。期遇山阿人，赏心将共托。
雪晴
曾几（宋代）

衾裯一夜冷于冰，雪事心知作得成。
自起穴窗看不见，却来欹枕听无声。
下床走报童心喜，开户惊呼老眼明。
晴日垂檐白银塔，怪奇亦复可怜生。
蝶恋花 九日登高不果，饮泰丰楼作
姚华（清代）

气霁澄空霜日吐。堕碧凋黄，犹压重重树。菊绽初花疏可数。

层楼十九无风雨。

薄酿刍成陶令黍。无计偷闲，俊赏空延伫。入市一杯双蟹股。

黄昏灯火城南谱。
登胥山赠长老净昙二首
张嵲（宋代）

白水环村漫漫流，天边浮绿远眉修。
春晴一试登山屐，愧乏新诗与惠休。
呈坐客
韩淲（宋代）

酒在诗情外，诗成酒量中。气清吟奥妙，神受醉朦胧。

到手千钟在，回身一笑空。故家人有几，我辈兴无穷。
为狄氏题
项安世（宋代）

漭苍洲边缚苇亭，百年朝暮看云生。
月光破处藕花舞，雨意来时蒲叶鸣。
归艇欲迷宵路重，卷帘忽散晓风清。
已同苍狗俱无意，岂有江鸥更用盟。
题杨克俭池馆
何昌龄（唐代）

经旬因雨不重来，门有蛛丝径有苔。

再向白莲亭上望，不知花木为谁开。
甲戌正旦朝贺
韩殷（明代）

金壶漏尽禁门开，白玉仙舆紫府来。双阙薄烟笼菡萏，九重春色近蓬莱。

花迎剑佩星初落，日照金鸡仗欲回。早晚荐雄文似者，悬知独有子云才。
奉化亭山庙接待
释了惠（宋代）

只个亭山歇脚亭，岂图一饱脚头轻。
须知钵裹和箩饭，粒粒无非鬼眼睛。
咏武陵王左右诗
萧纲（南北朝）

顶分如两髻，簪长验上头。投杯如欲转，疑残已复留。
答王吉人
马方思（清代）

小隐无由问起居，仲春始得故人书。暂归白社开新径，久羡青山葺旧庐。

芝草欲成黄绮志，桃花不禁武陵渔。相期过从清秋后，词赋奚烦问子虚。
挽瞿氏
王庭圭（宋代）

徒身诸福寿尤丰，魄返仙曹第几宫。西土梦星生太白，东床选几得梁鸿。

岂无名士当时论，自有夫人林下风。来吊不知何处客，化为双鹤却飞空。
示儿子
陆游（宋代）

禄食无功我自知，汝曹何以报明时？
为农为士亦奚异，事国事亲惟不欺。
道在六经宁有尽，躬耕百亩可无饥。
最亲切处今相付，熟读周公七月诗。
汾阳徐祥英还家
何梦桂（宋代）

君不见当年原上武陵家，有人随水觅桃花。
桃花未落君归去，到得重来无觅处。
又不见石室山中一局棋，有谁采樵不知归。
斧何烂尽俗缘起，归到人间长孙子。
君今采药入山中，一笑相逢樽酒同。
鸟啼花落隔人世，不知世上谁雌雄。
令威千年化作鹤，回头犹念旧城郭。
城郭虽故人民非，归去归去遄高飞。
诉衷情·御纱新制石榴裙
晏几道（宋代）

御纱新制石榴裙，
沉香慢火熏。
越罗双带宫样，
飞鹭碧波纹。
随锦字，叠香痕，寄文君。
系来花下，解向尊前，
谁伴朝云。
晓鹤
孟郊（唐代）

晓鹤弹古舌，婆罗门叫音。应吹天上律，不使尘中寻。

虚空梦皆天，歆唏安能禁。如开孤月口，似说明星心。

既非人间韵，枉作人间禽。不如相将去，碧落窠巢深。
别徐商老奉祠归清江五首
彭龟年（宋代）

离离鸿雁行，漠漠鲈莼秋。
谁独无此情，何以写我忧。
蝶恋花·深院萧萧梧叶雨
仇远（元代）

深院萧萧梧叶雨。知道秋来，不见秋来处。云压小桥人不渡。黄芦苦竹愁如雾。四壁秋声谁更赋。人只留春，不解留春住。秋又欲归天又暮。斜阳红影随鸦去。
秋日送秀枝东归兼寄渎川诸友
周宝生（清代）

异地难留尔，言旋各自谋。云停兰渡晚，风醉石湖秋。

旧雨知谁健，新阡代我求。虽经离别惯，倚杖涕先流。
浮光逆旅主人问余官戏答
陈吾德（明代）

楚国有新令尹，汉廷无故将军。相逢莫问名姓，谁能更论寒温。
偈颂十八首 其十八
释道璨（宋代）

登芝山，望五老。云静日月正，眼高天地小。达磨大师脊骨等闲踏折，释迦老子心肝五脏一时见了。

因思扰扰尘寰，茫茫宇宙。手把夜明符，几个知天晓。
新政县
元稹（唐代）

新政县前逢月夜，嘉陵江底看星辰。已闻城上三更鼓，

不见心星一个人。须鬓暗添巴路雪，衣裳无复帝乡尘。

曾沾几许名兼利，劳动生涯涉苦辛。
寻梅道士（一作寻梅道士张山人）
孟浩然（唐代）

彭泽先生柳，山阴道士鹅。我来从所好，停策汉阴多。

重以观鱼乐，因之鼓枻歌。崔徐迹未朽，千载揖清波。
和曾宏父告别兼简幕属
张守（宋代）

奉诏辞北阙，把麾到南州。向来政已拙，老去语更偷。

条教虽屡下，疮痍何时瘳。犹喜豺虎息，稍解圣主忧。

英英幕中彦，红蕖汎清流。袖手听婉画，药石兼珍羞。

衰迟樗栎姿，万一桑榆收。吾人南丰秀，未应仄席求。

飘泊乘别车，惠然肯来游。周旋见家规，会合非人谋。

清诗日砻琢，不厌枯肠搜。束书赴嘉招，掉臂不我留。

我无青玉案，何以报所投。从兹谢泪洳，龙门看吞舟。
奉和子华秋怀四首 其四
陆文圭（元代）

得志瘳民瘼，何期与愿违。青灯疏简册，黄土污征衣。

道路嗟于役，山川赋式微。秋风动鲈兴，应不践危机。
冬日原居酬光上人见访
熊皎（唐代）

吾道丧已久，吾师何此来。门无尘事闭，卷有国风开。

野迥霜先白，庭荒叶自堆。寒暄吟罢后，犹喜话天台。
题张十一旅舍三咏·井
韩愈（唐代）

贾谊宅中今始见，葛洪山下昔曾窥。
寒泉百尺空看影，正是行人暍死时。
留别傅才儒
李弥逊（宋代）

壮岁追随鬓已苍，谁将勋业问行藏。
怜公错莫鸡群鹤，顾我凌行虎质羊。
败柳变工喧暮雨，寒花直欲腻秋霜。
更谋浊酒穷清夜，明日山深木叶黄。
检覆郏城旱田示同官及寄河南诸贤
刘攽（宋代）

昔岁歉无年，今夏仍荐饥。罢民去南亩，贱价捐东菑。

籍籍道路间，饿者何累累。藜藿不充肠，苶然旄与倪。

嗟我禄代耕，每食为不怡。徒怀仲由志，身贱那得施。

属城上民讼，比牒皆苦词。奉诏实有无，百闻谢一窥。

星言说桑田，行与父老期。触热不敢休，重趼宁告疲。

郊原赤如赭，秉穗无孑遗。垦艺不可分，四旁生蒺藜。

流行诚代有，愚弱岂易欺。附上亦有刑，残下罪攸司。

鄙夫不忍此，告吏咸赦之。庶兹咻喔恩，足以苏茕嫠。

大农急经费，言利析毫釐。二吾犹不足，一切宁谓宜。

国侨敏争承，郑邑用不危。冯煖焚券书，田氏人若归。

区区二小邦，两士能若斯。当官在必行，匪石安可移。

诸公悉吾友，此志良弗非。当令徇路人，一听狂者诗。
赋忧患
龚自珍（清代）

故物人寰少，犹蒙忧患俱。
春深恒作伴，宵梦亦先驱。
不逐年华改，难同逝水徂。
多情谁似汝？未忍托禳巫。
送邃悟上人之会稽
释重顯（宋代）

百越江山冠九州，如屏还愧谩相褒。
惠休此去多吟赏，赢得清风价转高。
移居西巷次宗弟员外德卿
尹台（明代）

绮阁朱楼烂九衢，门开曲巷自回纡。短椽聊足此中寄，广厦能忘天下须。

玩世漫依金闼隐，懒朝真怯玉墀趋。他年倘使元文就，别觅扬雄宅一区。
村居漫兴三首 其一
秦燮（清代）

兔走乌飞一刹那，六旬岁月等闲过。逢人怕听关心话，道我年来白发多。
句
曾会（宋代）

松间忽被青童指，金籙犀仙第二人。
过天井塘天半寺
国梁（清代）

天井春演漾，湛然沈净绿。谁淬古铜镜，铸此清一曲。

云昔是绀宇，一沈不可复。贝阙虚堂皇，龙宫静肃穆。

宝气至今存，往往浮磬玉。从兹陟高巘，鸟道神刺促。

旋经天半寺，梵呗出岩腹。逡巡逾寺颠，回望在山麓。

青穹去尺五，白云生两足。群峭奔眼底，纷如水波蹙。

因之念天井，高岸已为谷。焉知沧海浅，不作桑田熟。

高下随所遭，奚事烦龟卜。龟卜既徒劳，流光逝难掬。
出赐玄奘衲、袈裟衣应制
道恭（唐代）

福田资象德，圣种理幽薰。不持金作缕，还用彩成文。

朱青自掩映，翠绮相氤氲。独有离离叶，恒向稻畦分。
六立二首答陈天骥长短句
刘克庄（宋代）

天孙机上刀尺，雪儿口里宫商。
愧我元非郢客，恨君不识秦郎。
敷水有丐者云是马侍中诸孙，悯而有赠
吴融（唐代）

天地尘昏九鼎危，大貂曾出武侯师。一心忠赤山河见，

百战功名日月知。旧宅已闻栽禁树，诸孙仍见丐征岐。

而今不要教人识，正藉将军死斗时。
栀子花 其一
梁以壮（明代）

夜半微风到玉床，碧纱疏影度柔香。可曾移入深宫去，虢国夫人爱淡妆。
和范景仁王景彝殿中杂题三十八首并次韵其九
梅尧臣（宋代）

光阴天上早，气候日边温。
悬蟢时过眼，飞虫稍入轩。
看花成子大，闻燕养雏喧。
每觉瑶池宴，风飘管吹繁。
赠秋山道人
谢枋得（宋代）

晒衣台上草春深，天遣诗人近士林。
宇宙中间千万变，长歌收拾付閒心。
颂一百则 其九十五
释重显（宋代）

全象全牛翳不殊，从来作者共名模。如今要见黄头老，刹刹尘尘在半途。
怀寄彭城朋好十首 其五 董大
贺铸（宋代）

希远来彭泽，聊为三径资。拂衣归底处，命驾定何时。
句 其一
韦奇（宋代）

拨灰煨芋子，带湿爇松枝。
自叹
高登（宋代）

平生无技能，素业□□□。
□□□□□，世期跻唐虞。
愤尝献瞽言，□□□□□。
□□□□□，宁惮攀虎须。
由此隔□□，□□□□□。
□□□□□，□束如囚拘。
索米无处□，□□□□□。
□□□□□，漫不分贤愚。
梁竦知徒劳，渊明奈□□。
□书狱讼简，沈迷眩铅朱。
□□□□□，窗几罗蛛丝。
简编残□□，□□□□□。
与余生书
戴名世（清代）

余生足下。前日浮屠犁支自言永历中宦者，为足下道滇黔间事。余闻之，载笔往问焉。余至而犁支已去，因教足下为我书其语来，去年冬乃得读之，稍稍识其大略。而吾乡方学士有《滇黔纪闻》一编，余六七年前尝见之。及是而余购得是书，取犁支所言考之，以证其同异。盖两人之言各有详有略，而亦不无大相悬殊者，传闻之间，必有讹焉。然而学士考据颇为确核，而犁支又得于耳目之所睹记，二者将何取信哉？

昔者宋之亡也，区区海岛一隅，仅如弹丸黑子，不逾时而又已灭亡，而史犹得以备书其事。今以弘光之帝南京，隆武之帝闽越，永历之帝西粤、帝滇黔，地方数千里，首尾十七八年，揆以《春秋》之义，岂遽不如昭烈之在蜀，帝昺之在崖州？而其事渐以灭没。近日方宽文字之禁，而天下所以避忌讳者万端，其或菰芦泽之间，有廑廑志其梗概，所谓存什一于千百，而其书未出，又无好事者为之掇拾流传，不久而已荡为清风，化为冷灰。至于老将退卒、故家旧臣、遗民父老，相继澌尽，而文献无征，凋残零落，使一时成败得失与夫孤忠效死、乱贼误国、流离播迁之情状，无以示于后世，岂不可叹也哉！

终明之末三百年无史，金匮石室之藏，恐终沦散放失，而世所流布诸书，缺略不祥，毁誉失实。嗟乎！世无子长、孟坚，不可聊且命笔。鄙人无状，窃有志焉，而书籍无从广购，又困于饥寒，衣食日不暇给，惧此事终已废弃。是则有明全盛之书且不得见其成，而又何况于夜郎、筇笮、昆明、洱海奔走流亡区区之轶事乎？前日翰林院购遗书于各州郡，书稍稍集，但自神宗晚节事涉边疆者，民间汰去不以上；而史官所指名以购者，其外颇更有潜德幽光，稗官碑志纪载出于史馆之所不及知者，皆不得以上，则亦无以成一代之全史。甚矣其难也！

余员昔之志于明史，有深痛焉、辄好问当世事。而身所与士大夫接甚少，士大夫亦无有以此为念者，又足迹未尝至四方，以故见闻颇寡，然而此志未尝不时时存也。足下知犁支所在，能召之来与余面论其事，则不胜幸甚。
朱比部仁寿属题道光四年搢绅册
李希圣（清代）

一绢谁知值万钱，有田种谷血成川。太平尚见开元日，要和夔州忆昔篇。
游仙坛
刘士奇（明代）

独怜丘壑涤尘襟，竹杖芒鞋历翠岑。借问仙坛何处是，望中烟树碧云深。
露
韩琮（唐代）

长随圣泽堕尧天，濯遍幽兰叶叶鲜。才喜轻尘销陌上，

已愁新月到阶前。文腾要地成非久，珠缀秋荷偶得圆。

几处花枝抱离恨，晓风残月正潸然。
江陵客舍留别樊尚书
刘言史（唐代）

信陵门馆下，多病有归思。坠履忘情后，寒灰更湿时。

委栏芳蕙晚，凭几雪髫垂。明日秋关外，单车风雨随。
失调名
佚名（宋代）

况今宵好景，金吾不禁，玉漏休催。
赠别
华岳（宋代）

挨定青骢不肯骑，征衫褪领又重提。
柳风吹不断行色，更倩柔条绊马蹄。
和唐应德红梅诗五首 其一
王立道（明代）

娇唇点就谁相顾，独立东风漫自愁。安得昭阳借君宠，同时铅粉尽含羞。
和用明梅十三绝
胡寅（宋代）

公子曾游翰墨场，诗成寒律带春光。
杯中竹叶悠悠梦，句里梅花字字芳。
复回省城待报幽中书怀 其二
郑岳（明代）

一气播洪钧，万亦各有适。予生亦岂徒，知命奚戚戚。

轩冕傥来亦，去去无复惜。抗志本不高，末路嗟局蹐。

从今谢樊笼，遥空振六翮。
【商调】梧叶儿_春日郊行长
张可久（元代）

春日郊行
长空雁，老树鸦，离思满烟沙。墨淡淡王维画。柳疏疏陶令家，春脉脉武陵花，何处游人驻马？
探梅即事
诗囊寄，酒旆招，在事动梅梢。小肪携红袖，阿琼横玉箫，太白解金貂，雪满长安灞桥。
鉴湖宴集
柳影迷歌扇，苔痕满钓矶，仙客领蛾眉。背写兰亭字，熟读秦望碑，懒对谢安模，人醉在红香镜里。
寻梅
提清事，放客怀，残雪小楼台。郊外寻花去，湖东载酒来，马上见梅开，不负青霞倦客。
感旧
肘后黄金印，港前白玉卮，跃马少年时。巧手穿杨叶，新声付柳枝，信笔和梅诗，谁换却何郎鬓丝？
夜坐
湖山外，杨柳边，歌舞镜中天。云亸横珠凤，花寒怯绣鸳，露冷湿金蝉，爱月佳人未眠。
席上有赠
芙蓉面，杨柳腰，无物比妖娆。粉纸鸳鸯字，花钿翡翠毛，绣阎凤凰巢，良夜永春风玉箫。
夜坐即事
余韵悠扬唱，哀弦取次弹，灯上酒将残。花暗珠樱珞，风清玉珮环，月冷翠琅玕，谁倚西搂画阑？
灵隐寺
僧居胜，俗客稀，山色四周回。香树生金地，青莲出宝池，贝叶渍银泥，明月冷双猿弄水。
即事
竹槛敲苍玉，蕉窗映绿纱，笑语间琵琶。月淡娑婆树，风香富贵花，俏人家，小小仙鬟过茶。
山阴道中
丹共长松树，青山小洞庭，吟啸寄幽情。花外神仙路，天边处士星，月下醉翁亭，听一曲何人玉筝。
湖上晚兴
频频醉，浩浩歌，明月涌沧波。岸草嘶骢马，山花压翠螺，雪柳闹银蛾，灯下佳人看我。
送副使邓崇政
陈维裕（清代）

圣人御皇极，治世跻虞唐。天下皆鼓舞，四夷尽来王。

夫何有小丑，迩者自荆襄。弄兵敢称乱，啸聚成猖狂。

郡邑为骚动，居民废耕桑。事闻上震怒，愚民渎天常。

即日命大将，十乘先启行。又命大司马，同行总其纲。

师出在严翼，不可无预防。汝端作御史，汝往绳怠遑。

臣端拜稽首，感激怀忠良。戮力仗天威，同心靖一方。

凯旋论功赏，升秩沭恩光。荆南既已定，西边复扰攘。

岂曰圣明世，屡见叛封疆。蠢尔亡命徒，招呼聚山冈。

不知圣恩抚，渐有牙距张。倚险肆剽掠，边人亦忧惶。

天子曰无恐，一将足以当。莅军遣元帅，机务属都堂。

纠察命臣端，汝有闻湖湘。汝行务敬戒，毋使妄杀伤。

命下咸发愤，车马出煌煌。荷戈忘辛苦，历险经雪霜。

深入抵巢穴，驱戮如犬羊。渠魁受拘絷，馀众无潜藏。

边尘成晏堵，中外皆乐康。捷闻天子喜，有功当尽偿。

次第见升赏，大小无遗忘。汝端两效职，与汝金腰黄。

陜右迩边境，汝曹多名望。汝作臬府副，职任汝自强。

再拜受恩命，吉日戒行装。举手谢朝列，驰驱辞帝乡。

七月时雨霁，都门秋气凉。路㫄拥冠盖，祖道陈壶觞。

相送不忍别，携手上河梁。北风来拂拂，河水流汤汤。

斗酒倾未已，旆帆风中飏。共言当此去，何以答圣皇。

当知职分尽，安肯负寸长。皇皇夙夜际，肃肃寅畏将。

冤民颂定国，奸贪避张纲。殷勤同年友，劝勉陈诗章。
少年子
释行海（宋代）

马头垂柳复垂杨，日暖游丝满洛阳。
贱把黄金买歌笑，不知流水去茫茫。
倦游
杨冠卿（宋代）

归去陶彭泽，重来丁令威。
逢场真戏剧，阅世识危机。
蛮雨沾乌帽，京尘黯素衣。
回头今自笑，三十六年非。
落花诗三十首 其十八 十八肴
邓云霄（明代）

枝压倡楼泣露梢，春深游客半相抛。娇红浪说如人面，浓绿空相覆鸟巢。

车马不闻喧曲巷，樽罍谁共出芳郊。江州他日逢司马，拟诉琵琶为解嘲。
登崔园城上亭
韩琦（宋代）

危榭厌颓基，登临事可悽。邱墟唐殿左，禾黍汉宫西。

台古疑藏剑，峰遥不见圭。山川难尽识，赖有旧图携。
鹧鸪天（九日登赤松绝顶）
韩元吉（宋代）

老去休惊节物催。菊花端的为君开。携壶幸有齐山客，怀古还如单父台。

松掩映，水萦回。使君强健得重来。不须细把茱萸看，且尽丰年酒一杯。
鹤
欧阳修（宋代）

樊笼毛羽日低摧，野水长松眼暂开。万里秋风天外意，日斜闲啄岸边苔。
卜算子 秋晚抵嘉禾寓馆
薛时雨（清代）

去日柳依依，来日何憔悴。柳色经秋尚减姿，多少行人泪。

愁与路同长，病与愁相倚。若问何时带病愁，客路三千里。
五鼓自簇
陆游（宋代）

晓月有馀光，秋树无浓影。野烟浩无际，陂路行愈永。

堰声何澎湃，露气正凄冷。忽然客愁破，更觉诗律整。

昔人千载意，忙里一笑领。山林岂难归，吾计自不猛。
水调歌头（八月十五夜集长乐堂月大明常岁所无众客皆欢。戏用伯恭韵作）
李弥逊（宋代）

白发闽江上，几度过中秋。阴晴相半，曾见玉塔卧寒流。不似今年三五，皎皎冰轮初上，天阙恍神游。下视人间世，万户水明楼。

贤公子，追乐事，占鳌头。酒酣喝月、腰鼓百面打凉州。沈醉尽扶红袖，不管风摇仙掌，零露湿轻裘。但恐尊中尽，身外复何忧。
奉和袭美太湖诗二十首·上真观
陆龟蒙（唐代）

尝闻升三清，真有上中下。官居乘佩服，一一自相亚。
霄裙或霞粲，侍女忽玉姹。坐进金碧腴，去驰飙欻驾。
今来上真观，恍若心灵讶。只恐暂神游，又疑新羽化。
风余撼朱草，云破生瑶榭。望极觉波平，行虚信烟藉。
闲开飞龟帙，静倚宿凤架。俗状既能遗，尘冠聊以卸。
人间方大火，此境无朱夏。松盖荫日车，泉绅垂天罅。
穷幽不知倦，复息芝园舍。锵佩引凉姿，焚香礼遥夜。
无情走声利，有志依闲暇。何处好迎僧，希将石楼借。
和南村春兴
龙瑄（明代）

朝来携杖到前溪，风暖花香满袖携。
郭索近晴穿草出，钩辀长日隔林啼。
松阴野庙将春社，茅屋人家正午鸡。
眼底韶光尽诗景，酒庐僧舍漫留题。
次宣州太守韵 其二
林宗放（宋代）

肯将苛政削民庐，好把宽仁答乘舆。襦裤剩誇今日富，春秋欣乘有年书。

门施水薤何须尔，庭卧桁杨只晏如。拟颂中和献天子，鲰生无语却踌躇。
紫丁香花歌为杭大宗编修赋
查礼（清代）

春阳作暄花事秾，万卉争光斗娇妩。嫣红姹紫纷陆离，如火如荼塞亭圃。

就中丁香尤丽都，李俗桃轻回难伍。我家结庐城南乡，旷者宜田奥宜宇。

兹花开日春正妍，不惜樽罍醉箫鼓。今年春作城中游，轧轧双轮碾尘土。

临风怊怅归去迟，窃恐飞英落如雨。松吹先生我故人，庭有名花恰当户。

登堂静对娟娟容，仿佛南乡花乍吐。高枝似袅紫玉烟，低影还如紫云舞。

柔肌纤骨不胜扶，细眼明眸疑欲语。蒙茸乱蕊笑紫荆，更比紫薇重难举。

羡君深院金屋同，贮此娉婷十三女。看花有客昨朝来，闻道吟声满环堵。

惜哉良会小差池，未及花前倒清酤。繁华尽逐风波流，已去韶光唤谁补。

先生高致超寻常，一室从容考今古。晨昏坐卧清香生，身与名花合称主。

此花自昔少留题，喜见诗成群玉府。床头如辑种树书，应采瑶章入花谱。
上清宝鼎诗
李白（唐代）

朝披梦泽云，笠钓青茫茫。
寻丝得双鲤，中有三元章。
篆字若丹蛇，逸势如飞翔。
归来问天老，奥义不可量。
金刀割青素，灵文烂煌煌。
咽服十二环，奄见仙人房。
暮跨紫鳞去，海气侵肌凉。
龙子善变化，化作梅花妆。
赠我累累珠，靡靡明月光。
劝我穿绛缕，系作裙间裆。
挹子以携去，谈笑闻遗香。
新草
英和（清代）

阶下几茎草，离离青未匀。池塘空有梦，边徼忽惊春。

时不遗微物，天原育至仁。待看平野遍，访旧动双轮。
舟发石头城
李孙宸（明代）

春江水满石头城，三月桃花照眼明。杨柳枝枝拂官渡，榜人欲发还自停。

白云一片燕山远，迢迢客路如蓬转。不堪回望金陵山，况复庾关望不见。
西轩
陈与义（宋代）

平生江海志，岁暮僧庐中。
虚斋时独步，遡此西窗风。
初夏气未变，幽居念方冲。
三日无客来，门外生蒿蓬。
轻阴映夕幌，窈窕瓶花红。
未知古今士，谁与此心同。
出自东门
刘崧（元代）

出自东门，言越广阡。飒彼惊风，郁其飞烟。锵金铁兮昼鸣，市无人兮草芊芊。

后有摩牙鼓吻之虎狼，前有冲波百折之奔川。上茫茫兮不能附乌鸢之飞骞，下渊渊兮惧蛟龙之纠缠。

累然踧踖不可以径度，况有白刃挥霍交其前。龙头兮溅溅，佛原兮绵联。

雨冥冥兮雷阗阗，羌独后济此兮嗟苍天。
答谢判官独游幽谷见寄
欧阳修（宋代）

闻道西亭偶独登，怅然怀我未忘情。
新花自向游人笑，啼鸟犹为旧日声。
因拂醉题诗句在，应怜手种树阴成。
须知别後无由到，莫厌频携野客行。
咏史上·景帝
陈普（宋代）

宗庙谁开内使门，临江依样又穿垣。
爱妻娇子如泥土，晁错何知独恃恩。
子夜四时歌 其四 冬歌
张宁（明代）

岁晏时气肃，寒风透帏床。镜敛双蛾蹙，被拂孤鸳翔。

玉关路千里，不如寒夜长。
好事近 康山，旧系康对山别业
沈岸登（清代）

花径石阑斜，落日千家城阙。寒思春芜一片，露蒜山晴雪。

武功去后有高台，容我醉明月。已是乡心无那，更管弦悽切。
暑旱苦热
王令（宋代）

清风无力屠得热，落日着翅飞上山。
人固已惧江海竭，天岂不上河汉干？
昆仑之高有积雪，蓬莱之远常遗寒。
不能手提天下往，何忍身去游其间？
句
释禅惠（宋代）

锦府岂从天上织，剑门宁自匣中开。
别汤卿不值
方岳（宋代）

云深只以竹为墙，新雨才乾迳草长。
野鹤已随溪客远，一方玄玉带诗香。
赠张濆处士
喻凫（唐代）

露白覆棋宵，林青读易朝。道高天子问，名重四方招。

许鹤归华顶，期僧过石桥。虽然在京国，心迹自逍遥。
治平谅闇元夕 其一
彭汝砺（宋代）

上元无乐送长宵，泪洒城阳泣帝尧。云障月华寒淡薄，风吹雨点细飘摇。

物随世事生悽怆，天与人心长寂寥。不用灯花斗光景，火炉诗笔慰无聊。
赋得长城斑竹杖
李频（唐代）

秦兴版筑时，翦伐不知谁。异代馀根在，幽人得手持。

细看生古意，闲倚动边思。莫作鸠形并，空将鹤发期。
偈颂一百零九首 其四十一
释可湘（宋代）

开天门，辟地户。震法雷，击法鼓。
卜居六咏 其三 回廊
许传霈（清代）

才经水榭是修廊，往复回环路不妨。姑作盘旋奇蓄势，能舒步履漫嫌长。

飞飞粉蝶随平槛，曲曲花枝绕短墙。月转帘腰留一角，及时珍重在诗肠。
如梦令·插遍门前杨柳
吴潜（宋代）

插遍门前杨柳。又是清明时候。岁月不饶人，鬓影星星知否。知否。知否。且尽一杯春酒。
题蔡济忠所摹御府米帖
张孝祥（宋代）

生前官职但执戟，身后一字万金直。当时雷霆下收拾，世间不复有遗逸。

上清虚皇手自择，编星为囊云作笈。流铃掷火守护密，君从何处见真迹。

知君定通玉帝籍，太微垣中赐馀墨。龙腾虎卧摹不得，想君神授五色笔。

江南钩锁腕中力，钗折屋漏千态出。整整十卷字犹湿，光彩激射海为立。

平生我亦有书癖，对此惝恍心若失。口呿汗下屡太息，十日把玩不得食。

作笺天公拜稽首，乞我此老生时一双手，为君痛饮百斛酒。

墨池如江笔如帚，一扫万字不停肘。
襄国别友
张籍（唐代）

晓色荒城下，相看秋草时。独游无定计，不欲道来期。

别处去家远，愁中驱马迟。归人渡烟水，遥映野棠枝。
雪霁
陆游（宋代）

米尽囊空莫问渠，天公自解养迂疏。
雪泥壅路断来客，朝日满窗宜读书。
渐暖横林闻语鸟，乍晴幽圃富嘉蔬。
东家小蹇那须借，早晚吾儿送鹿车。
侍宴乐游苑饯吕僧珍应诏诗
沈约（南北朝）

丹浦非乐战。
负重切君临。
我皇秉至德。
忘己用尧心。
愍兹区宇秉。
鱼鸟失飞沉。
推毂二崤道。
扬斾九河阴。
超乘尽三属。
选士皆百金。
戎车出细柳。
饯席遵上林。
命师诛后服。
授律缓前禽。
函轘方解带。
峣武稍披襟。
伐罪芒山曲。
吊民伊水浔。
将陪告成礼。
待此未抽簪。
好事近（重午前三日）
姚述尧（宋代）

梅子欲黄时，霖雨晚来初歇。谁在绿窗深处，把彩丝双结。

浅斟低唱笑相偎，映一团香雪。□指墙头榴火，倩玉郎轻折。
满江红 过昭关怀古
佟世南（清代）

百尺雄关，遥望处、势分吴楚。临断岸、扁舟乍舣，独来吊古。

哀雁吟霜孤月冷，阴风拂水江潮怒。正凭高、默默感予怀，谁堪诉。

思昔日，孤忠苦。向此地，重开阻。叹兵屯虎豹，欲飞难度。

楚树吴云犹在眼，吹箫乞食归何处。但如今、铁限锁寒烟，迷榛莽。
题李潜夫先生蜃园集后
程秉格（清代）

残编一读一伤神，千古西山有替身。忍饿著书老作手，辞家逃世旧遗民。

坚持名节酬君国，甘守饥寒鍊苦辛。更有宁都魏叔子，白头相对共沾巾。
句
向郎中（宋代）

湖边乔木幽人宅，楼外长江帝子洲。
李公堤
释今白（明代）

桥南桥北几湾清，花发桥西春鸟鸣。翠筱数行依岸净，青菰几鸟与云平。

烟艇钓残今古梦，晚钟敲断去来情。青山一幅幸无恙，莫遣平湖风浪生。
荷叶浦
释元肇（宋代）

苕花蓼穗细明川，荷盖经风半欲眠。隔浦有人歌宛转，日斜不见采莲船。
读萧防遇仙传戏书一绝
欧阳澈（宋代）

华阳宫阙杳难寻，空有遗踪古到今。不识萧郎仙去后，床头花酝共谁斟。
秋日麻姑山
杨冠卿（宋代）

掷米作珠玑，麻姑已仙去。
沧海变桑田，乾坤自今古。
我来访灵踪，日落青山暮。
玉殿琐清秋，霞裾隔烟雾。
户外黄冠师，三问三不顾。
骑麟翳凤凰，笑指虚无路。
出山相赞
释如净（宋代）

摩耶落赚屙出来，撞入草窠打一回。
谁知有屈叫不得，殃害儿孙作罪魁。
题胡长史所藏风晴雨嫩墨竹四首 其二
管讷（明代）

万个琅玕绕舍栽，拂檐金翠曙光开。寻常每梦鸾笙下，彷佛遥骖鹤驾来。

千尺洋州休制袜，一竿严濑独登台。白头天与归欤便，短策行吟石径苔。
口占与西涧佥宪
律然（清代）

汀南庵北往来频，臭味何如支许亲。相对莫教分主客，何人不是客中身。
挽司空赠太师申国吕公四首 其二
刘摰（宋代）

衡镜公多士，蓍龟信两宫。群生遂耕织，四海戢戈弓。

夺去天何速，藏深壑已空。潭潭新府第，东阁闭春风。
当途道中社
汪梦斗（宋代）

鹊信占新霁，朝暾起树东。春衫欺客冷，社瓮忆乡红。

溪长杏花水，路蒸兰草风。午餐羹枸杞，扶弱有神功。
判府曹宣徽生日
朱长文（宋代）

盛世高门福两全，星辰粹气萃为贤。
钓璜韬略传三叶，斋钺风棱积十年。
阴德在人宜寿考，清才脱俗恐神仙。
寒儒欲继崧高颂，不独生申但美宣。
解氏从子继嗣诗卷
王翰（唐代）

百派泉分共此源，一支才绝痛终天。楷模少似卢家正，风义多称邓氏贤。

识字更过阿买俊，能诗未及仲容年。芝兰玉树阶庭物，讵肯低眉愧谢玄。
偈颂一百四十一首 其一二八
释师范（宋代）

仰面看天，低头觑地。明眼衲僧，讨甚巴鼻。岂不见山前明觉寺里有个陈阇黎，解道苏噜苏噜悉哩悉哩。
中兴颂
孙觌（宋代）

水部天宝中兴碑，浯溪摩崖天与齐。龙亡虎逝今已矣，太宗社稷犹巍巍。

泗滨九鼎不复出，陈仓石鼓今已非。岿然独立湘水上，往往或有神司之。

我亦系舟石壁下，老眼惊顾眩欲迷。星图错落树挂斗，云物黯淡天投霓。

遗忠寂寂閟千载，山颓木坏知河□。踟蹰对立三太息，风雨夜啸猩鼯悲。
眺钟山
顾宗泰（清代）

东接青龙北雉亭，钟山山势郁峥嵘。志公旧塔颓云绕，蒋尉荒峥夕照横。

天外一江分极浦，烟中万井入寒城。朅来更上栽松岘，无限苍凉六代情。
送常德徐使君兼简李伯达 其二
释居简（宋代）

榻为何人下，书令稚子温。定驰天际梦，来访水边村。

秦地千年旧，桃花几树存。为宣邦伯惠，诗礼教儿孙。
俳谐
李商隐（唐代）

短顾何由遂，迟光且莫惊。莺能歌子夜，蝶解舞宫城。

柳讶眉双浅，桃猜粉太轻。年华有情状，吾岂怯平生。
虞美人（在芜湖待仲甄巨卿未至作）
李流谦（宋代）

吴波亭畔千行柳。直恁留人久。晚来船槛再三凭。又是一钩新晚、照江心。

故人有约何时到。白地令人老。只愁酒尽更谁赊。一段闲愁无计、奈何他。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其二
陈孚（元代）

回首扶桑铜柱标，芙蓉帐暖度春宵。清明寒食谁家哭，折戟沈沙铁未销。
隔塘巢鹭
林瀚（明代）

清脩长在水云乡，五月莲塘尽着霜。浴罢飞从深树里，浑疑白玉露青囊。
和赵司户寻梅桐原庵
项安世（宋代）

王孙宝马七香车，不似吟鞭跨蹇驴。
少待绿阴青子下，与君扶杖转鸣渠。
虞美人
周邦彦（宋代）

淡云笼月松溪路。长记分携处。梦魂连夜绕松溪。此夜相逢恰似、梦中时。

海山陡觉风光好。莫惜金尊倒。柳花吹雪燕飞忙。生怕扁舟归去、断人肠。
次韵叔毅兄佳什
孙觌（宋代）

云梦平吞八九宽，紫髯红颊秀春峦。天边鸿雁心应折，竿上鲸鲵肉未寒。

倦听山城鸣鼓角，喜瞻衡宇挂衣冠。培风好上天南去，莫遣荆榛簉孔鸾。
程待制挽诗
虞俦（宋代）

科第联三世，声名动九垓。
激昂存壮志，盘错见奇才。
往者分边阃，胡然避憲台。
教忠知有待，馀庆接三台。
一萼红·盆梅
朱晞颜（宋代）

玉堂深。正重帘护暝，窗色试新晴。苔暖鳞生，泥融脉起，春意初破琼英。夜深后、寒消绛蜡，误碎月、和露落空庭。暖吹调香，冷芳侵梦，一晌消凝。
长恨年华婉晚，被柔情数曲，抵死牵萦。何事东君，解将芳思，巧缀一斛春冰。那得似、空山静夜，傍疏篱、清浅小溪横。莫问调羹心事，且论笛里平生。
望梅花
蒲宗孟（宋代）

一阳初起。暖力未胜寒气。堪赏素华长独秀，不并开红抽紫。青素只应怜洁白，不使雷同众卉。

淡然难比。粉蝶岂知芳蕊。半夜卷帘如乍失，只在银蟾影里。残雪枝头君认取，自有清香旖旎。
句
陈善（宋代）

不到沧浪亭上望，那知此句是天成。
金丹诗诀 其七十七
陈楠（宋代）

分两须当应两弦，此般法象合天渊。回头问取黄婆看，何必区区待口传。
晚晴
郭印（宋代）

朝来寒露重，旭日庆新晴。
长空烟霭净，遥岑锦绣明。
野竞农夫穫，路多游子行。
岁事竟如何，且欲供粢盛。
矧彼关外戌，仰哺十万兵。
粮运傥不绝，因缘活此生。
吾家有瘠田，努力事躬耕。
宁辞畎亩劳，每作风雨惊。
心期了租赋，敢望仓箱盈。
耋龄无多日，妄意观太平。
赠浦城陈贡士适
刘克庄（宋代）

闻与先师是切邻，束书无定橐装贫。
不辞远道长为客，未有荒山可掩亲。
石椁悬知非尔力，麦舟今岂乏斯人。
吾闻葬礼随丰俭，布被珠襦到底均。
溪上
戴复古（宋代）

小楼萧洒面晴川，袅袅西风扫暮烟。
碧水明霞两相照，秋光全在夕阳天。
春阴三首 其一
薛季宣（宋代）

春阴一何甚，愁结窗外花。细雨打疏竹，娟娟草新芽。

眷此忽中打，吾生浩无涯。闲读几上书，可叹复可嗟。

时流谅难追，世路亦已赊。折腰墨绶卑，坐有忧患加。

官柳粲新绿，黄鹂语淫哇。把盏但心醉，天外日已斜。

魄月沈半壁，归飞噪啼鸦。仰头望虚碧，冥冥密云遮。

风尘政昏暗，逃形乏浮槎。顾影还自笑，狂游荡无家。

弩头强应世，钝若倒拔蛇。先人营旧庐，清池傍蒹葭。

芳时绣文锦，翻涛散晴霞。霁色故自好，风霾益云嘉。

何当舍此去，忘情傲丹葩。
和朱子发韵兼简青龙诸友二首
赵师秀（宋代）

巷南与巷北，相去路无多。
以我常孤坐，劳君数见过。
望山嫌夕霭，听雨想春波。
稍俟晴明日，相携一醉歌。
舟夜书所见
查慎行（清代）

月黑见渔灯，孤光一点萤。
微微风簇浪，散作满河星。
独酌亭歌
徐威（明代）

我饮酒，饮一斗。不问杜康有奇方，仪狄有好手。不问程乡千里无，给园三昧否。

我饮酒，饮一斗。若李翰林能上船，若马临邛能涤缶。

若王刺史能爱贤，我当再拜结良友。尊前论语半部书，十二三时随吞呕。

闭门终日有谁知，独酌无惭酒一斗。
踏莎行 白燕。同外作
陶淑（清代）

玉镜多情，乌衣无梦。春寒侧侧疏帘重。谁家初试素罗衣，满阶疏雨梨花冻。

不入红楼，不来画栋。纤纤剪向云间弄。竹窗筠几主人贫，年年与尔闲居共。
清夜闻笛
钟顺（明代）

小楼人静月初斜，归思迢迢隔海涯。
短笛谁吹肠断曲，满庭香雪落梅花。
西江月 其四
陈德武（宋代）

压雪江山亦老，迎春草木俱新。雪销春去逐飞轮。

谁识静中机运。

浊浊坝头泥土，攘攘市上风尘。为何不住往来人。

都被利名淘尽。
长相思 其二
洪炳文（清代）

雨丝丝。柳丝丝。春去堂堂几许时。呢喃双燕知。

折杨枝。赠杨枝。只是今朝暂别离。重来应有期。
夏日游龙山寺
陈端（元代）

永日厌驰驱，于焉此游息。
苔径匝清溪，松廊连峭壁。
经声出远林，泉响逗幽石。
长啸倚茂松，钟残景方夕。
雷潭为定讲师赋
黄庚（元代）

缚草为庵枕碧漪，蒲团长是坐禅时。
一声霹雳惊龙起，布衲蒙头总不知。
依韵和袁秀才见赠之作
晁说之（宋代）

志士相逢属暮年，泪如有尽恨无边。
空城鬼火随胡骑，满驿蓴丝倚楚天。
愁外谁知餐玉术，醉来自咏钓竿篇。
夫君心事有如此，何日骑鲸出九渊。
陈待制挽诗
叶适（宋代）

唤作成亏总雪消，等闲好恶任风飘。
齐侯自要乘千驷，颜子何妨饮一瓢。
歌二首
钦宗朱后（宋代）

昔居天上兮珠宫玉阙，今入草莽兮事何可说。
屈身辱志兮恨何时雪，誓速归泉下兮此愁可绝。
岭南诗句
苏芸（唐代）

郭里多榕树，街中足使君。
鹧鸪天
郭应祥（宋代）

风雨潇潇旧满城。今年九日十分晴。且同北海邀佳客，共向东篱看落英。

罗绮队，管弦声。银山高处好同登。催租岂解妨诗兴，自是潘郎句未成。
偶观竹林七贤画像
宋庠（宋代）

七子高风拂混茫，丹青遗影尚琳琅。
山王偶尔兼荣遇，不得延年赠短章。
秋月
朱熹（宋代）

清溪流过碧山头，空水澄鲜一色秋。
隔断红尘三十里，白云红叶两悠悠。
五泄山三学院十题·祷雨潭
释咸润（宋代）

尝闻越邑民，祷雨碧岩畔。
神龙如有期，为霖通旱暵。
秋雨简刘主簿
宋伯仁（宋代）

秋到天涯未两旬，西风无日不霖霪。
数行新雁千门晓，十幅轻帆万里心。
落宦只宜闻早去，长淮未许作狂吟。
江南谁倚阑干曲，丹桂香中酒自斟。
山城闻笙箫思灵芝宫事作
晁说之（宋代）

笙箫婉娈落人间，目极灵芝宫不还。
犹喜遗音吾独识，且教明月住空山。
黄叶
释文珦（宋代）

吾心爱黄叶，不翅於南金。
九月秋风高，柴门积来深。
一一自掇拾，书我白头吟。
吟成意谁与，拄颊对遥岑。
鹿耳门即事 其三
陈梦林（清代）

地震民讹桐不华，处堂燕雀自喧哗。无端半夜风尘起，几处平明旌旆遮。

牧竖横篙穿赤甲，将军战血漫黄沙。传闻最是游公壮，登岸漂然不顾家。
次韵公辟州宅月夜偶成
秦观（宋代）

新秋过雨月如霜，缓足蓬莱彻上方。
翠木玲珑藏宝界，白烟浓上锁华堂。
书名越艳谁兴发，角动单于自感伤。
山似卧龙天似水，却疑身在海中央。
围城
李献甫（金朝）

碧树苍烟起暮云，长安陌上断行人。百年王气馀飞观，万里神州隔战尘。

身与孤云向双阙，愁随落日到咸秦。山河大地分明在，莫为时危苦怆神。
秋日西湖 其一
释道潜（宋代）

两山斜抱翠逶迤，一水中间似渼陂。孤榜独来还独往，鸬鹚鸂鶒莫相疑。
己未六月二十一日欧公生日从郑斋夫子往游北海又至高庙访西涯故址归已薄暮夫子成五古三章命元默同作
张元默（清代）

六一先生人中龙，四十作记称醉翁。生日喜与荷花近，曲翻《金缕》杯碧筒。

荷风送香气疏放，离宫小憩幽襟旷。铜驼卧棘漫生悲，玉鹭眠花不惊浪。

巾车早出侍清游，琼岛春阴十二楼。金风萧飒酿秋意，一雨祓尽羁人愁。

回车更访西涯迹，左徒故宅凭传述。庐陵接武有长沙，天爱名贤付仙笔。

季夏生日多诗人，欧李相差仅一旬。前有山谷后宾谷，西江诗派潆澜沦。

笥河吟舫传诗帙。贞悯忠魂寄绡匹。更有闺媛方白莲，巧与荷花共生日。

我惭郑婢略知诗，仰止前贤类管窥。嘉祐文章推雅正，贞元朝士少留遗。

夫子能文射雕手，藏精养晦耽诗酒。傥教生在庆历年，及门定附苏曾后。

忧患馀生阅海桑，研摩六籍法欧阳。《诗》笺《礼》注时稽古，酒洌鱼肥自引觞。

前贤相业都如梦，谪宦夷陵任嘲讽。篇章元气幸长留，夜赋秋声同惜诵。

西涯积水映楼台，乐府流传笛韵哀。祭酒诗龛勤啸咏，相公墓草杂莓苔。

暝色催人越吟苦，归途带笠随臣甫。吾侪人海一鸥浮，惟有斯文寿千古。
相思会
曹组（宋代）

人无百年人，刚作千年调。待把门关铁铸，鬼见失笑。多愁早老。惹尽闲烦恼。我醒也，枉劳心，谩计较。

粗衣淡饭，赢取暖和饱。住个宅儿，只要不大不小。常教洁净，不种闲花草。据见定、乐平生，便是神仙了。
适安堂
魏初（元代）

穷通有定分，流坎无庸悲。湘累自苦亦太隘，韩子孤愤将奚为。

自生百年浑几时，鼠窥鬼瞰徒成私。何如樊川一樽酒，往者莫究今已而。

秦川如画渭如丝，韦曲杜曲无声诗。高堂驾空竹树里，觚棱潇洒含幽姿。

起居饮食颇自适，不矫不饰随所施。举手为谢昌黎师，乃今平原能得之。

有时高咏归来辞，有时独酌芙蓉卮。自间所得容力取，委之顺之夫何思。
太子纳妃太平公主出降
李治（唐代）

龙楼光曙景，鲁馆启朝扉。艳日浓妆影，低星降婺辉。

玉庭浮瑞色，银榜藻祥徽。云转花萦盖，霞飘叶缀旂。

雕轩回翠陌，宝驾归丹殿。鸣珠佩晓衣，镂璧轮开扇。

华冠列绮筵，兰醑申芳宴。环阶凤乐陈，玳席珍羞荐。

蝶舞袖香新，歌分落素尘。欢凝欢懿戚，庆叶庆初姻。

暑阑炎气息，凉早吹疏频。方期六合泰，共赏万年春。
哲宗皇帝挽词二首 其一
刘弇（宋代）

帝所钧天乐，人间弊屣轻。梦移黄屋贵，丹促紫霄行。

云绝依尧望，山馀祝汉声。夜长坚絮漆，川急怆墙羹。

雁鹜黄金閟，楼台白玉城。陋儒孤识擢，清血九秋横。
题须江驿
葛胜仲（宋代）

寓馆飘风雨，高文耀日星。閒身关历览，左宦在零丁。

不见雌雄行，空存长短亭。襄阳知渐近，岘首映寒坰。
读书感愤四首
汪炎昶（宋代）

广厦或不足，陋巷乃有馀。
毫矣懦螫手，脔嘬疑灾肤。
华裾制大布，盛馔庖荒蔬。
先圣遗礼法，甚能闲腐儒。
北窗偶题
陆游（宋代）

晓晴林鹊喜，昼暖蜜蜂喧。
我老诗情尽，逢春亦一言。
题天庆观
邓肃（宋代）

真人蹑身凌紫霞，下悯濁世长咨嗟。
崇楼杰阁耀金碧，开阐至咨非雄夸。
仙茅连山可度世，守此规规如井蛙。
灵云一笑万事毕，到今福地空桃花。
临江仙·不见灞陵原上柳
许庭（唐代）

不见灞陵原上柳，往来过尽蹄轮。朝离南楚暮西秦。不成名利，赢得鬓毛新。莫怪枝条憔悴损，一生唯苦征尘。两三烟树倚孤村。夕阳影里，愁杀宦游人。
菩萨蛮（咏梅）
梅窗（宋代）

折来初步东溪月。月溪东步初来折。香处是瑶芳。芳瑶是处香。

来花浮晕浅。浅晕浮花来。清对一枝瓶。瓶枝一对清。
题桃
赵孟淳（宋代）

滴粉挼酥晕几重，风前红雨一枝浓。
世间是色皆为妄，除却适度桃单种松。
陪留宰游灌溪回饮县圃六绝 其六
王炎（宋代）

东风桃李可招客，吏事尘埃能困人。蘸甲一杯留我醉，知公胸次有阳春。
巫山祠梳洗楼
孙应时（宋代）

山川楚国六千里，云雨阳台十二峰。神女可无哀郢意，强教梳洗为谁容。
黄瘿瓢山人
伊朝栋（清代）

扁舟醉遍秣陵酒，华发归来犹梦思。春水绿波江总宅，夕阳红树小姑祠。

六朝往事吟诗遍，万里长江入画奇。最好白门烟柳色，请从东绢发枯枝。
浣溪沙 欧园离席，与刘珥江同赋
杨慎（明代）

雾鬓风鬟晚雨收。石城艇子似新秋。弯弯月出挂城头。

桃叶桃根牵别恨，垂杨垂柳绾离愁。丽词都付雪儿讴。
饯别劝饮
韦骧（宋代）

垂杨楼上卷珠帘，歌扇轻摇落絮黏。邦伯指期移绛节，州人终日拥彤襜。

危弦脆筦催金盏，芳草青山照画檐。酩酊愿公无惜醉，祗应羲驭驻峰尖。
永遇乐 东坡生日题孙雪居笠屐图四声谱坡词，景疏楼作，兼呈六禾、瑑青，并粤东人
姚华（清代）

千岁谪乡，后贤同感，今日能记。短景长杯，南云北树，酌先生俱醉。

褐裘奚用须眉未老，省识画中高致。怎描摸晴川，退守洒然，遍身幽翠。

尧年彷佛，同生凡几，今古果仙佳事。身世浮沤，风波断梗，羁旅劳生寄。

琼楼何处，奎光寒夜，对影暗倾清泪。武陵外，西南远极，道归尚未。
西湖旧梦
汪元量（宋代）

帝城官妓出湖边，尽作军装斗画船。
夺得锦标权遗喜，金银关会赏婵娟。
思无邪
王季珠（清代）

六经有宗旨，得旨皆堪蔽。东鲁删古诗，西河衍小亭。

正变因乎风，心通情自契。千古乏解人，一经括一义。

亮哉駉马篇，举隅为起例。
灵山
杨万里（宋代）

饶水回回转，灵山面面逢。
展成青步障，剑作碧芙蓉。
变态百千样，尖新三两峰。
远看方更好，还隔翠云重。
送张判官赴河西
王维（唐代）

单车曾出塞，报国敢邀勋。
见逐张征虏，今思霍冠军。
沙平连白雪，蓬卷入黄云。
慷慨倚长剑，高歌一送君。
菩萨蛮（七夕·般涉调）
张先（宋代）

牛星织女年年别。分明不及人间物。匹鸟少孤飞。断沙犹并栖。

洗车昏雨过。缺月云中堕。斜汉晓依依。暗蛩还促机。
登南楼
吕本中（宋代）

疾风吹沙不成雨，十日狂阴倒残暑。江头树木半焦枯，不厌潮头洗尘土。

南楼反照千丈红，落日却在洪涛中。舟父渔子莫惆怅，更借朝来东北风。
升上人碧云轩
范仲淹（宋代）

爱此诗家好，幽轩绝世纷。
澄宵半床月，淡晓数峰云。
远意经年就，微吟并舍闻。
祇应虚静处，所得自兰芬。
读书
刘过（宋代）

重寻读书盟，笑砚已荆棘。
只堪把锄在，趁此尚有力。
世途风婆恶，躬履见险侧。
敢云卖文活，一钱知不直。
即事六言四首
刘克庄（宋代）

有时眼花落井，有时鼻孔撩天。
工诗只是少黠，说禅莫是大颠。
忆春草（春草，乐天舞妓名）
刘禹锡（唐代）

忆春草，处处多情洛阳道。金谷园中见日迟，

铜驼陌上迎风早。河南大君频出难，只得池塘十步看。

府门闭后满街月，几处游人草头歇。馆娃宫外姑苏台，

郁郁芊芊拨不开。无风自偃君知否，西子裙裾曾拂来。
用韵送唐师善归九仙二首
方回（元代）

杞菊先生误作州，归来谁复与同游。
蓑衣正可眠牛背，内食终非相虎头。
欲起黄陈分宇宙，能穿草树憩深幽。
相看不用多言说，须向拈花笑处求。
赠葛进善
袁华（明代）

繄昔炎帝神农氏，品尝百草医药始。轩辕代起征不附，浮化草木及虫豸。

乃延岐伯讲至道，推研疾病死亡理。灵枢玉函素问书，剖析丝毫明要指。

维秦越人太仓令，用之攻疾良有以。下逮炎汉长沙张，论辨伤寒分表里。

魏晋徂唐不乏人，脉经本草咸述纪。金源卯金刀最良，志复古学拯颓靡。

再传戴人术亦神，后来继者东垣李。用药攻守势虽殊，异路同趋无远迩。

遂令末学知所归，溯流寻源终及委。缅彼规规守局方，仿若刻舟求剑耳。

娄东有客稚川裔，尚友前修敦素履。白晰丰下颀而长，蒿艾之中见兰芷。

去年挟册观光游，门外求医日成市。太史雄文特笔褒，五色云霞光堕地。

里人曾生客他郡，触暑长涂行不己。黄尘眯目口生烟，乖沴致疾几不起。

朅来一视曰无虞，投以囊中方寸匕。煮而食之俄顷间，外热己弭内泄止。

举家感德何以报，索我长诗当纨绮。诗成写赠愧不工，愿保贞名垂信史。
虚白斋
释道潜（宋代）

嘉鱼满盘初出水，尚有青萍点红尾。银腮戢戢畏烹煎，掘强有时俄自起。

彼客殷勤赠使君，愿向中厨荐醪醴。使君事道不事腹，杞菊终年食甘美。

传呼慎勿付庖人，百步洪边放清泚。回首无欺子产淳，谩道悠然泳波底。
谒翰林刘学士不遇
李山甫（唐代）

梦绕清华宴地深，洞宫横锁晓沈沈。鹏飞碧海终难见，

鹤入青霄岂易寻。六尺羁魂迷定止，两行愁血谢知音。

平生只耻凌风翼，随得鸣珂上禁林。
病后访梅九绝
刘克庄（宋代）

区区毛郑号精专，未必风人意果然。
犬彘不吞舒亶唾，岂堪与世作诗笺。
欹眠
王安石（宋代）

翠幙卷东冈，欹眠用半床。
松声悲永夜，荷气馥初凉。
清话非无寄，幽期故不忘。
扁舟亦在眼，终自懒衣裳。
云中行赠王广生
冯云骧（清代）

边风动地吹沙白，云中三月春草碧。旧内荒凉长野蒿，饥鸟哀鸣啄乱石。

我来吊古倍凄然，萧条野烧望平田。崖崩黄土麒麟冢，苔没红楼玳瑁筵。

纷纷驼马城南去，觱篥一声天欲暮。甲光惨淡寒霜明，大旗缥缈愁云护。

况复轗轲叹郑虔，空斋寂寞冷朝烟。传经莫谩夸刘向，载酒何人过草玄。

王子峨峨天下士，携来一束牛腰纸。白雪裁诗富新词，朱霞摛藻发奇理。

开樽共醉碧桃花，浑忘踪迹在天涯。吹来柳絮依人袂，飞过黄鹂照影斜。

当年赵女能歌舞，可怜罗绮为尘土。玉貌香消白蝶春，花魂夜湿青燐雨。

白登台边古战场，荒墩老木回苍苍。雕戈埋月沉空垒，石马嘶风倚坏墙。

龙堆遥望愁何极，平郊月道迢迢直。与子高歌一怆神，南山万古伤心宅。
题郭主簿模摩诘本辋川图卷 其九 临湖亭
杨敬德（元代）

积水涵倒影，万象凌虚来。鱼在山中泳，花从天上开。
答文与可以六言诗相示因道济南事作十首
苏辙（宋代）

远游既为东鲁，迁居又爱南山。
齿发自知将老，心怀且欲偷安。
舜井溢流陌上，历山近在城头。
羁旅三年忘去，故园何日归休。
野步西湖绿缛，晴登北渚烟绵。
蒲莲自可供腹，鱼蟹何尝要钱。
饮酒方桥夜月，钓鱼画舫秋风。
冉冉荷香不断，悠悠水面无穷。
雨过山光欲溜，寒来水气如烝。
胜处何须吴越，随方亦有游朋。
扬雄执戟虽久，陶令归田未能。
眼看云山无奈，神伤簿领相仍。
终岁常亲鞭朴，此生知负诗书。
欲寻旧学无处，时有故人起予。
故人远在江汉，万里时寄声音。
闻道禅心寂寞，未废诗人苦吟。
佳句近参风雅，微词间发离骚。
窃欲比君庚信，莫年诗赋尤高。
相思欲见无路，满秩西归有时。
及君铃阁少事，饮我松醪满卮。
夜起观雪一首
刘一止（宋代）

寒空夜作山林声，打窗窸窣饥鼠行。褰帷忽怪窗淡白，开门雪飞纵复横。

天上瑞花开又落，庭下疏梅初破萼。忍寒耐苦发孤妍，似与老人甘落莫。

遥怜国难何时清，嗣皇求衣天未明。长蛇封豕欲荐食，执笔固陋惭书生。

皇天悔祸今可卜，乞与江湖比岁熟。莫言此雪不乐饥，便是天公真雨粟。
荔枝送郭圆机戏作
晁说之（宋代）

荔枝一骑红尘後，便有渔阳万骑来。
郭令诸孙今得味，却同羯鼓逞诗才。